กสิกรส่งแฟคเตอรีฯลุยตลาดเออีซี
แฟคเตอรีฯ กสิกรไทยขยับรับตลาดเออีซี ประเดิมหนุนลูกค้าลงทุนในลาว
17 พ.ค. 2555

แฟคเตอรีฯ กสิกรไทยขยับรับตลาดเออีซี ประเดิมหนุนลูกค้าลงทุนในลาว 
นายศาศวัต วีระปรีย ประธานกรรมการบริหาร บริษัท แฟคเตอรี แอนด์ อีควิปเมนท์ กสิกรไทย (KF&amp;E) เปิดเผยว่า บริษัทได้เริ่มหาช่องทางเพื่อขยายธุรกิจไปสู่ประชาคมเศรษฐกิจอาเซียน หรือเออีซี เพื่อเพิ่มศักยภาพและความพร้อมของบริษัทให้มากขึ้น ซึ่งขณะนี้ได้เริ่มเข้าไปสำรวจตลาดในประเทศลาวแล้ว เนื่องจากมีนักธุรกิจไทยเข้าไปดำเนินธุรกิจจำนวนมาก และคาดว่าจะมีแนวโน้มที่เพิ่มขึ้นเพราะมีค่าจ้างงานที่ต่ำกว่าและได้รับสัมปทานโครงการขนาดใหญ่ใหม่ๆ ในลาว 
ทั้งนี้ ในช่วงปลายปีที่ผ่านมา บริษัทได้เริ่มสนับสนุนวงเงินสินเชื่อลีสซิงหรือเช่าใช้เครื่องจักรในกลุ่มรับเหมาก่อสร้างให้กับได้แก่ รถขุด รถตัก และรถบรรทุกขนาดใหญ่ผู้ประกอบการไทยที่มีการนำเครื่องจักรไปใช้ในโครงการที่ได้รับสัมปทานในลาวแล้ว
สำหรับผลการดำเนินงานช่วงไตรมาสแรกที่ผ่านมา บริษัทมียอดสินเชื่อคงค้างประมาณ 8,600 ล้านบาท เพิ่มขึ้น 90% เมื่อเทียบกับช่วงเดียวกันของปีก่อน ซึ่งกลุ่มลูกค้าเอสเอ็มอีเติบโตสูงสุด โดยส่วนหนึ่งมาจากลูกค้าที่ได้รับผลกระทบจากน้ำท่วมใหญ่เมื่อปลายปีก่อน 2554 ทำให้เครื่องจักรในโรงงานอุตสาหกรรมได้รับความเสียหาย บริการลีสซิ่งเครื่องจักรจึงเป็นทางเลือกในการฟื้นฟูธุรกิจ โดยนำไปซื้อเครื่องจักรใหม่ทดแทนของเดิม
สำหรับกลุ่มลูกค้าธุรกิจขนาดใหญ่ (Corporate &amp; MultiCorporate) มีการลงทุนเพื่อขยายการผลิตเพิ่มขึ้น โดยมีการนำเข้าเครื่องจักรจากต่างประเทศอย่างต่อเนื่อง ส่งผลให้ยอดรวมสินเชื่อลีสซิ่งเครื่องจักรเติบโตกว่า 2 เท่าเมื่อเทียบกับไตรมาสเดียวกันปี 2554 สำหรับอุตสาหกรรมที่มีการเติบโตสูง ได้แก่ อุตสาหกรรมการพิมพ์ บรรจุภัณฑ์ ชิ้นส่วนยานยนต์ และรับเหมาก่อสร้าง
นอกจากนี้ บริษัทยังได้ขยายความร่วมมือเป็นพันธมิตรทางธุรกิจกับผู้แทนจำหน่ายเครื่องจักรเพิ่มเป็น 190 ราย จาก 136 ราย ทำให้มียอดการแนะนำลูกค้าใหม่จากพันธมิตรเพิ่มขึ้นกว่า 50% โดยเป็นกลุ่มลูกค้าขนาดย่อม 80% และเป็นกลุ่มลูกค้าขนาดกลาง 20%